Woede oor advertensie by Oscar-berigDie foto van The Star se voorblad is deur @Gavin_Gilbert op Twitter geplaas. Die advertensie van die versekeringsmaatskappy Outsurance vir ongeskiktheidsdekking is reg onder ŉ foto en berig van Pistorius se borgaansoek geplaas. Pistorius word beskuldig van die moord op sy vriendin Reeva Steenkamp. Die advertensie het wyd reaksie ontlok op Twitter. “Ag kom nou Outsurance…Regtig?” het Vaughan Warburton getwiet. Mhlangabezi Songwevu het getwiet: “Walglik. Skaam julle. Outsurance is smaakloos.” Outsurance het later self in ŉ twiet om verskoning gevra vir die advertensie. “Die plasing van die advertensie in The Star was heeltemal onbedoeld en ons vra om verskoning indien enige aanstoot geneem is.” Talle mense op Twitter het egter nie dié verskoning aanvaar nie. Bernard Bergstedt het getwiet: “Jammer maar ek aanvaar nie die verskoning nie. Hoekom die spesifieke advertensie plaas op dieselfde dag wat Oscar in die hof verskyn. Met voorbedagte rade.” Makhudu Sefara, redakteur van The Star, kon nie onmiddellik vir kommentaar bereik word nie.